Sarajevo-prkosno i ponosno

„Vidiš... Sarajevo je srednjeg roda.Kao dijete-zaigrano,prostodušno,naivno,lakovjerno,djetinjasto...Zato ono prvo pruža ruke...“

Đorđe Balašević, pjesnik, pisac, režiser.

Gledam svoje Sarajevo, a u meni se miješaju različita osjećanja. Strah potiskuje ljubav. Nemir usplahiri i otjera mir. Radost mi utihne pred tugom.Sarajevo nikog ne ostavlja ravnodušnim,ako ga imalo poznaje.A ja sam rođena tu. Mojim venama teče duh i karakter ovog grada. Kažu da sam bila prkosna i ponosna. Ne mogu biti ravnodušna slušajući priče starijih o mom Sarajevu.

Kažu, bila jednom jedna čaršija puna golubova. Puna pjesme i sevdaha. Došao u nju dobri Isa-beg Ishaković i od te čaršije sagradio je šeher. Šeher je rastao i razvijao se. U 16.stoljeću postao je jedan od najljepših i najbogatijih gradova na svijetu.Grad sa prvim kupatilima u Evropi, čak je prvi tramvaj na svijetu proradio upravo tu-u mom Sarajevu.Grad poznat po ljekovitim banjama. Olimpijski grad. Sarajevo su mnogi svojotali. Osvajali. Napadali ga, pljačkali, palili, rušili... Historija ga je obilježila kao mjesto odakle se čuo prvi pucanj za početak Prvog svjetskog rata. Sarajevo je patilo, prkosilo i preživljavalo hladne i opasne vjetrove Drugog svjetskog rata. Uz svu ljepotu duše,miroljubivi karakter grada uvijek je bilo meta zločinačkih umova i ljudi koji su ga napadali,rušili i pokušavali ubiti. Sarajlije su ga voljele i vole. Branile i odbranjivale. Gradile i grade. Njegovale i njeguju. Volim slušati priče odraslih o njihovim mirnim, sarajevskim, dobrim, starim vremenima. U tom dobu su humor i pjesma njegovani u Sarajevu, a kao vjetrovi puhali i opčinjavali cijeli Balkan. Kultura i sport su cvjetali u gradu. Zamišljam sreću i proslave Sarajeva kad su ga zlatom i medaljama kitili sportaši. Najbolji u Evropi. Žao mi je što uspomene tih dobrih, starih vremena ne mogu da ožive. Gledam slike sa koncerata, utakmica, stadiona Grbavica, izleta po sarajevskim dvoranama, planine... Dobila sam ime po svom gradu. Sretna sam zbog toga. U Sarajevu je sve moguće. U Sarajevu nema da ne može. Možda negdje drugo ne bi moglo, ali u ovom gradu je sve moguće. Duh. Duh ovog grada je nesalomljiv. Isprepliću se humor sa tugom. Smijeh sa suzama. Uzdasi sa tišinom.Isprepliću se ezani sa munara brojnih džamija, sa zvonkim zvucima sa katedrala i crkava.Isprepliću se Bajrami sa Uskrsima i Vaskrsima. Spajaju se obale Miljacke brojnim mostovima. Grle se sokaci i avlije. Spajaju se istok i zapad Evrope i svijeta. Spajaju se tradicije i kulture. Spajaju se minuti u sate, a sati uz kafe, kahve,kave...spajaju se ljudi. Spajaju se sudbine. Spaja se moguće i nemoguće.

Nadam se da će moj grad podići još mnogo generacija koje će ga voljeti i čuvati. Braniti i odbraniti kao mnoge prije nas. Što rekao pjesnik Balašević:“Sarajevo širi ruke kao dijete“,u zagrljaj prima svakog gosta tople duše,ali zapamti....Sarajevo čine Sarajlije.Mi smo samo prkosni i ponosni kao i naš grad. Imamović Sara, VII-1